Studentersamfundet i Trondhjem skriver navnet sitt slik rettskrivingen var frem til Stortinget forandret den i 1938. Dette skaper åpenbart forvirring hos byens studenter, også på eksamen.

Førsteamanuensis ved NTNU, Eirik Albrechtsen, fant så mange samfundet-feil da han rettet eksamensoppgaver at han bemerket det på nettstedet Twitter.

Eirik Albrechtsen tvitret torsdag om sine oppdagelser som sensor. Foto: Faksimile fra twitter.com / NRK

Senere gikk NTNU ut på Facebook med en oppdatering der de presiserer at samfunnet skrives med dobbel n. De ber også studentene passe på rettskrivningen til neste eksamen.

Evig miljøskadet

– Dette viser hvilken sterk posisjon Studentersamfundet har for mange studenter, også under eksamen.

Det sier Christian Fossen, informasjonssjef ved NTNU. Han er tydelig på at oppdateringen på Facebook var humoristisk ment. Statusen er delt bortimot 70 ganger, og over 500 personer har trykket på lik. Twittermeldingen til Eirik Albrechtsen er også blitt retweetet og kommentert.

Flere har kommentert at skrivefeilen fortsatt henger ved lenge etter at de har forlatt studiebyen.

– Det er mange som har tatt poenget. Folk kjenner seg igjen, noe som også kommer frem i kommentarfeltet, sier Fossen.

Ingen vanlig feil

Seniorrådgiver i Språkrådet, Åsta Norheim, er klar på hva som er den riktige skrivemåten for samfunnet.

– Det er ikke en utbredt feil å blande inn den gamle skrivemåten, så dette må være noe som er typisk for trondheimsstudenter, sier Norheim.

Det var etter rettskrivningsreformen i 1938 at samfund gikk over til å skrives samfunn. Skrivemåten med d stammer fra dansk, og er ikke rett etter dagens regler. Christian Fossen kan berolige studenter som begikk feilen ved eksamen.

– Det er lite sannsynlig at noen trekkes på eksamen hvis de har skrevet samfunnet med d, sier Fossen.

Han tror heller ikke skrivefeilen er noe som bekymrer folk i ledelsen på NTNU.

– Mange av dem som jobber hos oss, har sine egne erfaringer fra tiden på Samfundet, sier Fossen.

Beæret

Linn Christin Haugen, leder Studentersamfundet i Trondhjem Foto: NRK

– Det er stas at folk ubevisst tenker på oss når de skal skrive om samfunnet, sier leder for Studentersamfundet i Trondhjem, Linn Christin Haugen.

Hun mener dette tydelige bekrefter at Samfundet har en viktig funksjon for byens studenter.

– Vi oppfatter dette som bevis på at vi gjør noe rett, og vi føler oss beæret, sier Haugen.

Neste mål blir nå å forvirre folk også andre steder i landet.

– Det hadde vært artig om vi klarte å snike oss inn i språket til folk også utenfor Trondheim, avslutter Haugen.